ZADARSKA ŽUPANIJA

UPRAVNI ODJEL ZA FINANCIJE I PRORAČUN

U P U T E ZA IZRADU PRIJEDLOGA PRORAČUNA i financijskOG planA upravnih tijela, proračunskih i izvanproračunskih korisnika zadarske 2021. - 2023.

Zadar, listopad 2020.

# Zakonski okvir

Sukladno Zakonu o proračunu („Narodne novine“, br. 87/08,136/12 i 15/15), Ministarstvo financija je sastavilo Upute za izradu proračuna jedinica lokalne i područne (regionalne) samouprave, te ih dostavilo svim županijama, gradovima i općinama, kako bi se na temelju istih izradile upute za izradu proračuna jedinice i dostavile ih svojim proračunskim i izvanproračunskim korisnicima.

Upravni odjel za financije i proračun Zadarske županije ovim Uputama, a na temelju vlastitih procjena, pokazatelja i metodologije izrade proračuna i financijskih planova, predlaže polazne veličine i rokove za izradu financijskih planova svojih korisnika i izvanproračunskog korisnika te prijedloga proračuna za 2021. godinu s projekcijama za 2022. i 2023. godinu.

Rokovi i metodologija za izradu prijedloga proračuna utvrđeni su Zakonom o proračunu.

Pri izradi prijedloga proračuna/financijskih planova potrebno je koristiti i odredbe podzakonskih akata: Pravilnika o proračunskom računovodstvu i računskom planu, Pravilnika o proračunskim klasifikacijama, teZakona o fiskalnoj odgovornosti kojim se određuju pravila kojima se ograničava potrošnja i jača odgovornost za zakonito, namjensko i svrhovito korištenje proračunskih sredstava te jača sustav kontrola i nadzora.

***Odredbe ovih propisa odnose se na sve proračunske i izvanproračunske korisnike Zadarske županije*** *(popis svih proračunskih i izvanproračunskih korisnika nalaze se u Prilogu 6. ovih Uputa).*

Čelnik jedinice lokalne i područne (regionalne) samouprave odnosno proračunskog i izvanproračunskog korisnika odgovoran je za zakonito i pravilno planiranje i izvršavanje proračuna, odnosno financijskog plana.

Ove Upute s obrascima potrebnim za izradu proračuna i financijskih planova proračunskih i izvanproračunskih korisnika objavit će se na web stranicama Zadarske županije **http://www.zadarska-zupanija.hr** - **Upute za izradu proračuna i financijskih planova upravnih tijela te proračunskih i izvanproračunskih korisnika Zadarske županije za razdoblje 2021. - 2023. godine.**

Na web stranici Ministarstva financija **mfin.gov.hr** (pod Istaknute teme/Lokalna samouprava) nalaze se Upute za izradu proračuna jedinica lokalne i područne (regionalne) samouprave za razdoblje 2021.-2023. godine.

# 2. METODOLOGIJA IZRADE PRORAČUNA ZADARSKE ŽUPANIJE

U izradi proračuna i financijskih planova nema metodoloških promjena u odnosu na prethodnu godinu. Međutim, iz dosadašnje primjene Zakona o proračunu i njegovih podzakonskih propisa dane su sljedeće nove preporuke:

* **Izmjene i dopune projekcija potrebno je napraviti kroz izmjene i dopune Odluke o izvršavanju Proračuna. (točka 4.1.).**
* **Izmjene i dopune financijskih planova proračunskog korisnika** koji su vezani uz financiranje iz općih prihoda i primitaka, odnosno iz nadležnog proračuna potrebna je suglasnost jedinice lokalne i područne (regionalne) samouprave.

 **2.1. Limiti proračunskim korisnicima – iz izvora Opći prihodi i primici**

Proračunski korisnici prilikom izrade svojih financijskih planova (kod planiranja sredstava) **moraju se pridržavati limita** **iz Priloga 2.** ovih uputa, a koji su raspoređeni na:

1. visinu sredstava potrebnih za provedbu **postojećih programa, aktivnosti**, a koje proizlaze iz **trenutno važećih propisa/odluka/ugovora** – **LIMIT 1., -određuje** UO za financije i proračun temeljem procjene izvornih prihoda za izvor -1 i 44
2. visinu sredstava potrebnih za uvođenje i provedbu novih aktivnosti/projekata ili promjenu postojećih programa/aktivnosti – **LIMIT 2.-predlaže** svaki odjel uz pisano obrazloženje temeljem kojih novih propisa/odluka/ugovora je potrebno uvrstiti novu aktivnost/projekt u proračun .

**Svako uvrštenje novog projekta obvezno mora biti iskazano kroz tablicu novčanog tijeka projekta** Prilog 5. Uputa**,** (nalazi se i u mapižupanijski dokumenti/projekti) **i** **to po izvorima :**

11-vlastito učešće

51-pomoć iz MRRFEU

54-pomoć iz EU sredstava

19-predfinanciranje iz županijskog proračuna.

Za iskazivanje **izvora 19-predfinanciranje** u proračunu za 2021. godinu, **mora postojati** potpisani ugovor/odluka ili zapisnik Središnje jedinice za upravljanje razvojem ZŽ (SJURZŽ).

**Ovo se odnosi i na sve proračunske korisnike.**

**Prilog 2.** – Odobreni limiti proračunskim korisnicima i upravnim odjelima iz izvora 1- opći prihodi i primici i 4- prihodi za posebne namjene:

* **1 –Opći prihodi i primici**
* 11 - opći prihodi,
* 13 – koncesije,
* 14 – naknada za brodice,
* 15 – lovozakupnina,
* 17 – naknade za navodnjavanje.
* **4- Prihodi za posebne namjene**

 **-** 44 – naknada za zadržavanje nezakonito izgrađenih zgrada

 **-** 45 – fond poravnanja i dodatni udio u porezu na dohodak*.*

Tablica sadrži prikaz gornje granice ukupnog financijskog plana za razdoblje 2021. – 2023. godine prema razdjelima, glavama i proračunskim korisnicima županijskog proračuna.

Izračun sredstava (bilančnih prava) **za financiranje decentraliziranih funkcija (izvor 45)** u razdoblju 2021. - 2023. godini planira se **na razini 2020. godine.**

Nakon donošenja Odluka o minimalnim financijskim standardima od strane Vlade RH za svaku od decentraliziranih funkcija izvršit će se korekcija limita ukoliko to bude potrebno.

**Napomena:**

Programi (aktivnosti/projekti) koji se financiraju iz ostalih izvora financiranja (vlastiti, namjenski, prihodi po posebnim propisima i dr.) unose se do visine očekivanih prihoda.

 **2.2. Izvanproračunski korisnik jedinice lokalne i područne (regionalne) samouprave**

Izvanproračunski korisnik jedinice lokalne i područne (regionalne) samouprave **(Županijska uprava za ceste)** mora pripremiti prijedlog financijskog plana temeljem ovih uputa, znači po istoj metodologiji i postupku donošenja. Financijski plan izvanproračunskog korisnika sadrži prihode i primitke iskazane po vrstama, rashode i izdatke predviđene za trogodišnje razdoblje, razvrstane prema proračunskim klasifikacijama kao i obrazloženje prijedloga financijskog plana.

**3**. **PROCJENA PRIHODA I PRIMITAKA, RASHODA I IZDATAKA**

 **3.1. Opće odrednice**

Kod procjene prihoda na proračun županije, utjecat će izmjene Zakona o financiranju JLP(R)S u smislu povećavanja županijskog udjela u porezu na dohodak sa 17 na 20%, izmjene Zakona o porezu na dohodak u smislu snižavanja tekućih poreznih stopa s 24 na 20% odnosno s 36 na 30%. Manjim dijelom će utjecati i izvršavanje poreznog rasterećenja plaća mladih osoba do 30 godina (za mlade do 25 godina smanjenje porezne obveze za 100%, a od 26-30 godina za 50%) putem povrata poreza na dohodak po godišnjoj prijavi. Uz sve navedeno kao i prisutnu neizvjesnost u potpuni gospodarski oporavak nakon epidemije COVID 19 procjenjuje se kako će proračunski prihodi u sljedećem razdoblju biti na razini Izmjena i dopuna 2020.

Procjena kretanja općih prihoda u odnosu na prethodnu godinu je sljedeća :

2021. 0,0 %,

2022. 1,0 %

2023. 1,5 %

2. Planiranje lokalnih poreza i ostalih prihoda ovisi o osnovici, broju obveznika i stopama te njihovoj naplati.

3. Zakonom je propisano da svi prihodi i primici te rashodi i izdaci moraju biti utvrđeni u proračunu te proračun mora biti uravnotežen.

 **3.2. Procjena prihoda i primitaka**

Procjena je bez prihoda:

* za decentralizirane funkcije,
* vlastitih prihoda i za posebne namjene korisnika,
* sredstava iz EU fondova

|  |  |  |  |  |
| --- | --- | --- | --- | --- |
|  | Vrsta prihoda Rebalans |  **2021.** |  2022. |  2023. |
|  |  2020.  | **plan** | plan | plan |
| 1. | opći prihodi 76.250.000 | **76.250.000** | 77.000.000 | 78.200.000 |
| 2. | refundacije\* 22.700.000 |  **15.000.000** | 10.000.000 | 5.000.000 |
| 3. | ostali prihodi 10.000.000 | **10.000.000** | 10.100.000 | 10.250.000 |
| 4. | višak/manjak 3.000.000 | **0** | 0 | 0 |
|  | Ukupno 111.950.000 | **101.250.000** | 97.100.000 | 93.450.000 |
|  |  |  |  |  |

 **\* -** Odnosi se na procijenjeni iznos, upravni odjeli i proračunski korisnici dužni su popuniti ***Prilog 10. Obrazac za procjenu prihoda po EU projektima proračunskih korisnika i Zadarske županije*** te dostaviti isti UO za financije i proračunkako bi procjena ovog izvora bila što točnija.

 **3.3. Planiranje rashoda i izdataka**

Rashodi i izdaci proračuna i proračunskih korisnika trebaju se zasnivati na analizi stanja rashoda i izdataka u tekućoj godini te planu osnovnih obveznih rashoda i izdataka u skladu s realnom procjenom proračunskih prihoda i primitaka. Prilikom rasporeda prihoda i primitaka po izvorima potrebno je poštovati najprije sve zakonske obveze županije kao jedinice područne (regionalne ) samouprave, zatim ugovorne obveze, te ostale obveze, a sve sukladno Programu rada za 2021. godinu.

1. **METODOLOGIJA IZRADE FINANCIJSKIH PLANOVA**

**4.1. Izrada financijskih planova**

Sukladno članku 29. Zakona o proračunu prijedlog financijskog plana sadrži:

1. procjene prihoda iskazane po vrstama (izvorima financiranja) za razdoblje 2021. – 2023. godine,
2. plan rashoda za trogodišnje razdoblje, razvrstane prema proračunskim klasifikacijama,
3. rezultat poslovanja (predviđani višak/manjak) prihoda,
4. obrazloženje prijedloga financijskog plana.

***NOVO!***

**1. Promjene u financijskom planu proračunskog korisnika** jedinice lokalne i područne (regionalne) samouprave **koje se tiču financiranja iz općih prihoda i primitaka, odnosno iz nadležnog lokalnog proračuna nisu moguće bez suglasnosti jedinice lokalne i područne (regionalne) samouprave.**

**2.** Izmjene i dopune financijskog plana proračunskog korisnika vezane uz ***„fleksibilne“ izvore*** (vlastite i namjenske prihode i primitke) moguće je urediti na različite načine te o tome ***treba obavijestiti JLP(R)S.***

Važno je istaknuti da u sustavu županijske riznice **korisnik mora planirati sve svoje prihode i primitke, te rashode i izdatke po svim propisanim klasifikacijama** , a nadležna jedinica dužna je osigurati knjigovodstvene dokumente na temelju kojih će korisnik pratiti ostvarivanje planiranih prihoda i rashoda.

Bez obzira na način podmirivanja rashoda (sa računa riznice ili sa vlastitog računa) to su uvijek rashodi korisnika i kao takvi moraju biti iskazani u financijskim planovima korisnika **po izvorima financiranja**, a kasnije u njegovim knjigovodstvenim evidencijama te financijskim izvještajima.

**Izvori financiranja kod upravnih odjela Zadarske županije**

Na **prihodovnoj i rashodovnoj** strani imamo sljedeće **zajedničke izvore** financiranja:

11- opći prihodi i primici

12- višak prihoda ZŽ

13- koncesije

14- naknada za brodice

15-lovozakupnina

17-naknada za navodnjavanje

44-naknada za zadržavanje nezakonito izgrađenih zgrada

45-fond poravnanja i dodatni udio u porezu na dohodak

51-državni proračun /prihodi iz MRRFEU koji su uplaćeni u tekućoj godini)

52-izvanproračunski fondovi

53-proračuni JLS

54-pomoći iz inozemstva (uglavnom EU projekti)

71-prihodi od prodaje nefinancijske imovine

81-primici od zaduženja,

**dok se izvori:**

**18**-refundacije po EU projektima nalazi samo **na strani** **prihoda**, a

**19**-predfinanciranje za EU projekte samo **na strani rashoda**.

***Primjer iskazivanja prihoda i rashoda projekta u proračunu po izvorima financiranja:***

***Projekt XY je velik 1.000.000 kuna i traje 2 godine****. Omjer udjela je 80% EU , 20% županija.*

*Znači, ukupno će se kroz dvije proračunske godine potrošiti 200.000 kuna županijskih sredstava 800.000 EU sredstava.*

*Pretpostavimo sljedeću dinamiku troškova po proračunskim godinama:*

*2021.= 500.000 kuna (pola u prvih 6 mjeseci, pola u drugih)*

*2022.= 500.000 (isto pola, pola).*

*Također, pretpostavimo da će nam MRRFEU dati 100.000 od našeg udjela (50%/35%/15% ) i to avansno/odmah 50.000 , 35.000 za godinu dana, a 15.000 po završetku projekta, te da će nam EU od svojih 800.000 dati 10% unaprijed, odnosno 80.000, a ostalo s pomakom od 6 mjeseci po zahtjevu..*

*Potrebno je za provedbu projekta osigurati likvidna sredstva kroz* ***predfinanciranje –izvor 19*** *iz proračuna županije i to najmanje 120.000 kn u 2021. i 300.000 kn u 2022.godini.*

***Za prvu godinu 2021. imamo:***

 *PRIHOD PROJEKTA XY RASHOD PROJEKTA XY*

*Županija /vlastiti udio 11= 150.000 11= 150.000*

*MRR 50/50% avans/pomoć* *51= 50.000 51= 50.000*

*EU 10%-avans/pomoć 54= 80.000 54=180.000 za 1-6/2020.*

*EU 1-6/2020. -pomoć 54= 100.000*

*Predfinanciranje iz ZŽ 19= 120.000 za 6-12/2020.*

***Ukupno = 380.000 = 500.000***

 *31.12.2021. županija potražuje (posuđenih)* ***120.000 kuna*** *EU sredstava ( iz proračuna XY projekta).*

***Za drugu godinu 2022. imamo sljedeće:***

 *PRIHOD PROJEKTA XY PRIHOD Zžupanije RASHOD PROJEKTA XY*

*EU 6-12/2020. refund. povr.pot iz 20. 18= 120.000*

*MRR 35/50%* *refund.*  *po zahtjevu* *18= 35.000*

*EU 1-6/2021. pomoć 54=200.000 54= 200.000 .*

*predfinanciranje 19= 300.000 6-12/21.*

***ukupno = 200.000 = 155.000 = 500.000***

*31.12.2022. županija potražuje (posuđenih)* ***300.000 kuna*** *EU sredstava ( iz proračuna XY projekta).*

*Projekt je završen 31.12.2022.*

***Treća godina 2023****.:*

 *PRIHOD Zžupanije*

*MRR 15/50%*  *refundacija* *po zahtjevu*  *18 = 15.000*

*EU 6-12/2021 refundacija povr.pot iz 2021. 18 =300.000*

***ukupno = 315.000***

*Napomena: Radi pravilnog iskazivanja prihoda projekta po izvorima potrebno je redovito ažurirati tablicu novčanog tijeka kroz cijelo vrijeme trajanja projekta u mapi županijski dokumenti/projekti.*

**4.2. Planiranje viškova/manjkova iz prethodnih godina u proračunu/financijskom planu**

Ministarstvo financija je u Uputama za izradu proračuna jedinica lokalne i područne (regionalne) samouprave za razdoblje 2018. - 2020. dalo primjere planiranja manjka iz prethodne godine koji će se pokriti u idućoj godini, odnosno u iduće tri godine.

Budući da u vrijeme izrade proračuna za sljedeću godinu jedinica/proračunski korisnik ne može u njega uključiti stvarno realiziran rezultat tekuće godine, nego uključuje procijenjeni rezultat koji očekuje ostvariti na kraju tekuće godine, moguće je da taj (procijenjeni) rezultat uključen u proračun za sljedeću godinu u konačnici odstupa od ostvarenog.

Upravo zato, ako se, nakon utvrđivanja stvarno realiziranog rezultata za prethodnu godinu, jedinica/korisnik odluči za izmjene i dopune proračuna/financijskog plana tekuće godine, u iste je obvezna uključiti podatke o stvarno realiziranom rezultatu na dan 31. prosinca prethodne godine.

*Sukladno Zakonu o proračunu, izmjenama i dopunama proračuna nije predviđena izmjena usvojenih projekcija za sljedeće dvije proračunske godine, već samo izmjena tekuće godine.*

Ako je **donesena odluka o sukcesivnom planiranju pokrića manjka kroz tri godine**, dakle odluka kojom se dio manjka planira pokriti u proračunu/financijskom planu za godinu t, a ostatak kroz projekcije za naredne dvije godine (t+1 i t+2), razliku između procijenjenog i stvarno realiziranog manjka potrebno je u cijelosti uključiti u tekuću godinu. Na taj način nije potrebno mijenjati projekcije.

*Međutim, ako to nije moguće jer se stvarno ostvareni rezultat znatno razlikuje od procijenjenog koji je uključen u proračun, a zbog objektivnih okolnosti nije se mogao adekvatno procijeniti, iznimno je moguće razliku između procijenjenog i stvarno realiziranog manjka rasporediti za pokriće kroz dvije ili tri godine. U tom slučaju će u tekućoj godini izmjenama i dopunama proračuna biti planirano pokriće dijela manjka (onog dijela koji će biti pokriven u tekućoj godini), a u izmjenama i dopunama odluke o izvršavanju proračuna za tekuću godinu potrebno je iskazati preostali dio manjka koji će biti pokriven u godinama koje se odnose na projekcije. U odluci je potrebno navesti točan iznos manjka koji će se pokriti u narednim godinama te naznačiti da će se u svakoj pojedinoj godini ostvariti višak (tekuće godine) iz kojeg će biti pokriven manjak koji se donosi iz prethodne godine.* ***Ističemo da je donošenje ovakve odluke predviđeno za iznimne situacije te je u obrazloženju odluke potrebno navesti kako je došlo do tako velikog odstupanja između procjena koje su rađene u listopadu/studenome i rezultata koji je poznat u veljači iduće godine.***

***Također ističemo da, ako je riječ o manjku koji je odraz u najvećem dijelu kumuliranog manjka iz prethodnih godina, onda takvu odluku nije moguće donijeti, jer je razvidno da se u vrijeme izrade proračuna imalo saznanja o kumuliranom rezultatu iz ranijih godina, koji će utjecati na krajnji rezultat.***

I u ovim slučajevima potrebno je poštivati pravila za sukcesivno planiranje pokrića manjka dana Uputama za izradu proračuna jedinica lokalne i područne (regionalne) samouprave za razdoblje 2018. - 2020.

**Manjkovi se mogu pokriti ili na teret novih izvora financiranja, odnosno rasta prihoda ili smanjenjem ukupne rashodovne strane u visini nastalih manjkova**.

Pokriće manjka moguće je sukcesivno planirati kroz trogodišnje razdoblje za koje se financijski plan donosi, s tim da nije moguće sav manjak prebaciti na posljednju godinu zadanog trogodišnjeg okvira**.**

**Sukcesivno planiranje pokrića manjka** **moguće je jedino** **pod** **uvjetom da** **se uz financijski plan donese i akt koji će sadržavati**:

1. analizu i ocjenu postojećeg financijskog stanja institucije,

2. prijedlog mjera za otklanjanja utvrđenih uzroka nastanka negativnog poslovanja te mjera za stabilno održivo poslovanje (to je skup mjera za povećanja visine i/ili strukture prihoda, poboljšanje naplate potraživanja, racionalizaciju poslovanja sa ciljem boljeg iskorištenja kapaciteta i snižavanja troškova, nova organizacijska struktura, promjene u razini zapošljavanja i sl.) i

3. akcijski plan provedbe navedenih mjera (s opisom mjere, načinom provedbe, rokom provedbe, imenom i prezimenom odgovorne osobe) s očekivanim financijskim i ekonomskim učinkom.

Dakle**, takav dokument donosi tijelo koje usvaja i sam financijski plan** – upravno vijeće, školski odbor ili drugo upravljačko tijelo.

Primjeri sukcesivnog pokrivanja manjka iz prethodne(ih) godine u narednom trogodišnjem razdoblju dani su u Prilogu 8. ovih Uputa.

**4.3. Plan razvojnih programa**

Za izradu Plana razvojnih programa Upravni odjeli su **obvezni popuniti Obrazac iz Priloga 3. Plan razvojnih programa Zadarske županije za 2021. godinu** (u istom su navedeni pokazatelji rezultata za aktivnosti/projekte iz 2020. godine.). Upravni odjeli koji imaju nove aktivnosti/projekte ili ako postojeće aktivnosti/projekti nisu obuhvaćeni planom iz prethodne godine, dužni su isti nadopuniti sa svim traženim podacima.

U kolonu CPM trebate unijeti mjeru iz Razvojne strategije ZŽ a, radi lakšeg snalaženja imate Prilog 9.Popis ciljeva, prioriteta i mjera-ŽRS do 2020. g. ***(Skupština Zadarske županije donijela je Odluku o produljenju važenja ŽRS do 31.12.2021.)***

 **4.4. Izrada obrazloženja financijskog plana**

U skladu s člankom 30. Zakona o proračunu proračunski korisnici su dužni izraditi i dostaviti obrazloženje prijedloga financijskog plana. Obrazloženje je podloga za analiziranje rezultata (učinaka) i oblikovanje budućih ciljeva, te osnova za utvrđivanje odgovornosti. **Naglasak se stavlja na rezultate koji se postižu provedbom programa, aktivnosti i projekata, umjesto na vrstu i visinu troškova**.

**Obrazloženje prijedloga financijskog plana sadrži:**

1. sažetak djelokruga rada proračunskog korisnika,
2. obrazložene programe,
3. zakonske i druge podloge na kojima se zasnivaju programi,
4. usklađene ciljeve, strategiju i programe s dokumentima dugoročnog razvoja,
5. ishodište i pokazatelje na kojima se zasnivaju izračuni i ocjene potrebnih sredstava za provođenje programa,
6. izvještaj o postignutim ciljevima i rezultatima temeljenim na pokazateljima uspješnosti iz nadležnosti proračunskog korisnika u prethodnoj godini,
7. ostala obrazloženja i dokumentaciju.

Budući se financijski plan, odnosno proračun čiji se posebni dio sastoji od financijskih planova proračunskih korisnika, **usvaja za trogodišnje razdoblje važno** je kroz obrazloženje postići da se proračunski dokumenti pažljivo objašnjavaju, od godine do godine.

**Odstupanja od onog što je prethodne godine projicirano za 2021. i 2022., odnosno što je već usvojeno prethodne godine ali na manje razrađenoj razini, potrebno je u ovome dijelu obrazložiti navodeći zbog čega dolazi do razlika u odnosu na projekcije dane prethodne godine.**

Prilikom izrade obrazloženja **naglasak je potrebno staviti na ciljeve** koji se programimanamjeravaju postići i pokazatelje uspješnosti tih ciljeva.

Obrazloženje cilja nekog programa mora odgovoriti na sljedeća pitanja:

- što se ovim programom želi postići

- kako se nastoji realizirati program

- tko je korisnik ili primatelj usluge.

**Pokazatelji uspješnosti** predstavljaju podlogu za mjerenje učinkovitosti provedbe programa. Dobri pokazatelji trebaju biti:

* Specifični – da zaista mjere ono što treba mjeriti,
* Mjerljivi – u pogledu kvalitete i/ili količine
* Dostupni – u okviru prihvatljivih troškova,
* Relevantni – u odnosu na definirani cilj,
* Vremenski određeni – da se definirani ciljevi izvrše u zadanom vremenskom roku

Pri definiranju pokazatelja uspješnosti mogu se koristiti dvije vrste pokazatelja:

* pokazatelj rezultata (output) i
* pokazatelj učinka (outcome).

**Pokazatelj rezultata** odnose se na proizvedena dobra i usluge stvorene putem različitih aktivnosti.

**Pokazatelji učinka** pružaju informaciju o dugoročnim rezultatima te društvenim i ekonomskim promjenama (primjerice: smanjenje nezaposlenosti, povećanje gospodarskog rasta, smanjenje onečišćenja okoliša/zraka/voda/tla, unapređenje zdravlja mladih, smanjenje zlouporaba droga) koje se postižu provedbom programa.

**Upravni odjeli za proračunske korisnike iz svoje nadležnosti dužni su utvrditi bar tri jedinstvena pokazatelja rezultata/učinka.**

Struktura obrazloženja financijskog plana proračunskog korisnika data je u **Prilogu 4. Tehničke karakteristike obrazloženja financijskog plana.**

 **4.5. Proračunski korisnici**

Proračunski korisnik rashode i izdatke za 2021. godinu planira na razini podskupine (treća razina računskog plana), a za 2022. i 2023. godinu na razini skupine (druga razina računskog plana), s naglaskom da proračunski korisnici za svoje potrebe mogu izraditi financijske planove i na detaljnijoj razini (četvrta ili peta) ekonomske klasifikacije, **ali se nadležnom tijelu (Upravno vijeće, Školski odbor) na usvajanje podnosi isključivo financijski plan na trećoj razini ekonomske klasifikacije** **i to obavezno do 31. prosinca 2020. godine.**

Unos financijskog plana kroz sustav riznice:

1. **Proračunski korisnici koji nisu glave u Proračunu (ustanove u školstvu)**

 **APLIKACIJA ZA UNOS FINANCIJSKOG PLANA:**

**RIZNICA – ŽUPANIJA**

**10. UNOS FINANCIJSKOG PLANA/REBALANSA KORISNIKA**

 **Izabrati opciju plan**

1. **Ostali proračunski korisnici (JU Natura Jadera, Zavod za prostorno uređenje, INOVACIJA, ZADRA NOVA, AGRRA, Narodni muzej Zadar i Kazalište lutaka Zadar i *ustanove u zdravstvu*)**

**APLIKACIJA WEB RIZNICA**

**PREGLEDI RIZNICA**

**FINANCIJSKI PLAN**

**Unos/izmjena financijskog plana (prihodi)**

**Unos/izmjena financijskog plana (rashodi)**

1. **Upravni odjeli** svoje financijske planove dostavit će kroz aplikaciju za izradu financijskih planova:

**APLIKACIJA ZA UNOS FINANCIJSKOG PLANA:**

**PREGLEDI**

 **PLAN/REBALANS**

 **Unos financijskog plana**

 **Unos projekcija**

**Napomena:**

**U koloni Plan prošle godine biti će iznosi iz 1. rebalansa za 2020. radi lakšeg planiranja i kontinuiteta po aktivnostima /projektima.**

**5. VREMENSKA DINAMIKA IZRADE FINANCIJSKIH PLANOVA I PRORAČUNA ZA 2021.- 2023. GODINU**

* 1. Rok za dostavu **financijskih planova proračunskih korisnika** nadležnom Upravnom

 odjelu **je** **16. 10. 2020. godine**.

* 1. Upravnom odjelu za financije i proračun najkasnije **do 23. 10. 2020. moraju** **biti dostavljeni** **zahtjev**i za uvrštenje u proračun za sve proračunske i izvanproračunske korisnike u skladu s Zakonom o proračunu i propisanom metodologijom za izradu financijskih planova.

5.3. U razdoblju od **23. 10. - 29. 10. 2020**. izvršiti će se uvrštavanje zahtjeva sa procijenjenim proračunskim prihodima.

5.4. Od **29.10.- 04.11.2020.** izvršit će se uravnoteženje prihoda i rashoda proračuna Zadarske županije za 2021. godinu i projekcija za 2022. i 2023. godinu.

5.5. **Konačna izrada** Nacrta prijedloga Proračuna za 2021., i projekcija za 2022.- 2023. te Nacrt prijedloga Odluke o izvršavanju proračuna za 2021. treba biti izrađena od strane UO za financije i proračun u vremenskom razdoblju **od 04.11. – 10.11. 2020**., zajedno sa svim ostalim obveznim planovima i **dostavljena županu na prihvaćanje**.

1. **PREUZIMANJE MATERIJALA- WEB STRANICA ZADARSKE ŽUPANIJE**

Na Internet stranici Zadarske županije, Upravni odjel za financije i proračun: https://www.zadarska-zupanija.hr/upute-i-okruznice nalaze se:

1. **Upute** za izradu prijedloga proračuna i financijskog plana upravnih tijela, proračunskih i izvanproračunskih korisnika Zadarske županije za razdoblje 2021.-2023.,
2. **Prilog 1.** - Model prijedloga financijskog plana proračunskog korisnika proračuna
3. **Prilog 2.** - Odobreni limiti proračunskim korisnicima za 2021. godinu, i projekcije za 2022. i 2023. godinu
4. **Prilog 3. -** Plan razvojnih programa Zadarske županije u 2021. godini
5. **Prilog 4.** - Tehničke karakteristike obrazloženja financijskog plana,
6. **Prilog 5. -** Tablica novčanog tijeka projekta,
7. **Prilog 6. –** Popis proračunskih i izvanproračunskih korisnika Zadarske županije,
8. **Prilog 7.** – Programska klasifikacija proračuna,
9. **Prilog 8.** – Primjeri planiranja viškova/manjkova iz prethodnih godina,
10. **Prilog 9. –** Popis ciljeva, prioriteta, mjera Županijske razvojne strategije do 2020.g,
11. **Prilog 10.** **–** Obrazac za procjenu prihoda po EU projektima proračunskih korisnika i Zadarske županije.